VDSS Sklep Psp 25/2021
Sodna praksa Višjega delovnega in socialnega sodišča, 2021-07-07

Nada Perič Vlaj (preds.), Elizabeta Šajn Dolenc (poroč.), Edo Škrabec

oprostitev plačila sodne takse - zavrženje predloga

Ker je sodišče prve stopnje pravilno ugotovilo, da v obravnavanem primeru ni podana pravna korist za vložitev predloga za oprostitev sodnih taks, saj gre za primer, ko zakon izrecno določa, da se sodne takse za takšne spore ne plačujejo, je sodišče prve stopnje pravilno na podlagi 12. točke prvega odstavka 270. člena ZPP v povezavi z 274. členom ZPP ter 19. členom ZDSS-1 zaradi pomanjkanja pravnega interesa, predlog tožnika za oprostitev plačila sodnih taks zavrglo.

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom predlog tožeče stranke za oprostitev plačila sodnih taks zavrglo.

2. Zoper sklep je pritožbo vložil tožnik, ker meni, da je ta sklep zaradi odrekanja brezplačne pravne pomoči žaljiv in škodljiv.

4. Po preizkusu zadeve v skladu z drugim odstavkom 350. člena v zvezi s 366. členom Zakona o pravdnem postopku (Ur. l. RS, št. 26/99 s spremembami, v nadaljevanju: ZPP) pritožbeno sodišče ugotavlja, da je sodišče prve stopnje popolno in pravilno ugotovilo dejansko stanje in pravilno uporabilo materialno oziroma procesno pravo. V postopku pa tudi ni prišlo do absolutnih bistvenih kršitev določb ZPP, na katere pritožbeno sodišče pazi po uradni dolžnosti.

5. Iz dejanskih ugotovitev sodišča prve stopnje izhaja, da je tožnik dne 10. 11. 2017 vložil tožbo, s katero je uveljavljal pravice iz obveznega pokojninskega in invalidskega zavarovanja. Hkrati je vložil tudi predlog za oprostitev plačila sodnih taks.

6. V obravnavani zadevi se izpodbijani sklep nanaša na odločanje v zvezi s predlogom za oprostitev plačila sodnih taks in ne na odobritev brezplačne pravne pomoči kot zmotno vztraja pritožba.

7. Zakon o delovnih in socialnih sodiščih (Ur. l. RS, št. 2/2004 in 10/2004, v nadaljevanju: ZDSS-1) v 71. členu izrecno določa, da se v socialnih sporih o pravicah do in iz socialnih zavarovanj in socialnega varstva sodne takse ne plačujejo.

8. Kot je pravilno ugotovilo že sodišče prve stopnje, je tožnik, ki je s tožbo uveljavljal pravico do višje invalidske pokojnine, to je pravico iz socialnega zavarovanja, je na podlagi 71. člena ZDSS-1, torej že po samem zakonu, oproščen plačila sodnih taks in mu jo torej v nobenem primeru ne bo potrebno plačati.

9. Ker je sodišče prve stopnje pravilno ugotovilo, da v obravnavanem primeru ni podana pravna korist za vložitev predloga za oprostitev sodnih taks, saj gre za primer, ko zakon izrecno določa, da se sodne takse za takšne spore ne plačujejo, je sodišče prve stopnje pravilno na podlagi 12. točke prvega odstavka 270. člena ZPP v povezavi z 274. členom ZPP ter 19. členom ZDSS-1 zaradi pomanjkanja pravnega interesa, predlog tožnika za oprostitev plačila sodnih taks zavrglo.

10. Iz enakih razlogov je pritožbeno sodišče tožnikovo pritožbo kot neutemeljeno na podlagi 2. točke 365. člena ZPP zavrnilo in potrdilo sklep sodišča prve stopnje.

Zakon o delovnih in socialnih sodiščih (2004) - ZDSS-1  - člen 19, 71.

Zakon o pravdnem postopku (1999) - ZPP  - člen 270, 270/1, 270/1-12, 274.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.